סם כץ

שמואל מיכאל (סם) כץ (באנגלית: Sam Katz; נולד ב-20 באוגוסט 1951 ברחובות) הוא פוליטיקאי קנדי-יהודי, שהיה ראש העיר ה-42 של העיר ויניפג, בשנים 2004 – 2014.

חייו
כץ (הוא מבטא את שמו כֵּייץ) נולד להורים ניצולי השואה ברחובות שבישראל. בגיל חצי שנה היגר עם משפחתו לוויניפג בקנדה. הוא סיים תואר ראשון בכלכלה באוניברסיטת מניטובה. לאחר לימודיו פתח חנות בגדים, אך לאחר זמן מה פנה לתחום עסקי הבידור והאמנות. הוא ייסד חברת הפקות מצליחה שהביאה אמני פופ ומחזות זמר לעיר. בשנת 1994 רכש את קבוצת הבייסבול המקומית, ויניפג גולדאייז (Winnipeg Goldeyes).

פעילות פוליטית
נבחר לראשונה לראשות העיר בבחירות מיוחדות בשנת 2004, לאחר התפטרותו של ראש העיר הקודם שפרש על מנת לרוץ בבחירות לפרלמנט הקנדי. בבחירות אלו זכה במקום הראשון עם 42 אחוז מהקולות. כץ שב ונבחר לקדנציה שנייה באוקטובר 2006 עם כמעט 62 אחוז מהקולות, ולקדנציה שלישית ב-2010 עם כ-55 אחוזים מהקולות. כץ הוא ראש העיר היהודי הראשון של העיר ויניפג.

כץ ואשתו הראשונה ביילי התגרשו זמן קצר לאחר שנבחר בשנית לראשות העיר. הוא נשוי בשנית ללאה פסוטה ואב לשתי בנות.

לאחר שלוש תקופות כהונה בחר שלא להתמודד בבחירות שנערכו בחודש אוקטובר 2014, וסיים את תפקידו.

קישורים חיצוניים

 סם כץ באתר ראשי ערים 
 A Canadian mayor at home in Rehovot, באתר הארץ באנגלית

ראשי עיריות בקנדה
פוליטיקאים יהודים קנדים
עסקני ספורט קנדים
עסקני ספורט יהודים
ישראלים שהיגרו לקנדה
קנדה: אישים בספורט
אנשי עסקים יהודים קנדים
בוגרי אוניברסיטת מניטובה
קנדים שנולדו ב-1951